REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/569-21

29. decembar 2021. godine

B e o g r a d

Z A P I S N I K

21. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 28. DECEMBRA 2021. GODINE

Sednica je počela u 9,00 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Tijana Davidovac, Sonja Todorović, Marko Zeljug, Ljubinko Rakonjac, Arpad Fremond, Nenad Filipović, Vesna Stjepanović (zamenik Veroljuba Matića), Gojko Palalić (zamenik Žarka Bogatinovića) i Nebojša Pavlović (zamenik Olje Petrović).

Sednici nisu prisustvovali članovi Odbora: Veroljub Matić, Žarko Bogatinović, Milija Miletić, Stanislava Janošević, Momir Stojilković, Velibor Stanojlović, Olja Petrović, Dijana Radović, Nikola Kožović i Jelisaveta Veljković.

Sednici su prisustvovali predstavnici Ministarstva poljoprivrede, šumarstva i vodoprivrede: Jelena Blagojević, državni sekretar, Danijela Živanović, Uprava za veterinu, Ivan Tomašev, Uprava za zaštitu bilja, Gligorije Veselinović, Sektor za međunarodnu saradnju, Tanja Jovanović, Sektor za međunarodnu saradnju.

Odbor je jednoglasno usvojio sledeći:

D n e v n i r e d

1. Razmatranje Predloga zakona o potvrđivanju Sporazuma o saradnji u veterinarskoj, fitosanitarnoj i oblasti bezbednosti hrane i hrane za životinje na Zapadnom Balkanu, koji je podnela Vlada (broj 011-2458/21 od 27. decembra 2021. godine).

 Pre početka rasprave o tačkama dnevnog reda, usvojeni su zapisnici 19. i 20. sednice Odbora, koje su održane 8. i 22. novembra 2021. godine, u tekstu u kome su i predloženi.

Prva tačka dnevnog reda - Razmatranje Predloga zakona o potvrđivanju Sporazuma o saradnji u veterinarskoj, fitosanitarnoj i oblasti bezbednosti hrane i hrane za životinje na Zapadnom Balkanu.

Jelena Blagojević, državni sekretar u Ministarstvu poljoprivrede, šumarstva i vodoprivrede je na početku izlaganja istakla da potpisivanje Sporazuma u oblasti veterine, fitosanitarne kontrole i bezbednosti hrane za građane regiona znači još veću sigurnost u ispravnost proizvoda koji koriste, a sa druge strane za privredu ubrzanje procesa razmene proizvoda i smanjenje troškova i gubitaka koji sada nastaju usled dugog čekanja na graničnim prelazima. Uspostavljanje zajedničkih procedura i elektronska razmena dokumenata imaju za cilj da se omogući minimalno zaustavljanje na graničnim prelazima kroz priznavanje sertifikata i vršenje provere na odredištu sa primenom karantinskih mera po potrebi. Usaglašavanje listi, sertifikata i međusobno prihvatanje analiza između zemalja Zapadnog Balkana je pri kraju. Sporazum obuhvata sledeće: uspostavljanje liste štetnih organizama, razmena karantinskih listi sa statusom, razmena programa istraživanja štetnih organizama, usklađivanje liste bilja i biljnih proizvoda za koje je potreban sertifikat o fitosanitarnoj inspekciji, razmena svih monitoringa i nacionalnih planova ili programa zvaničnih kontrola u oblasti hrane, životinjske hrane, biljnog, životinjskog i mešovitog porekla, kao i za potrebe trgovine hranom, priznavanje i prihvatanje laboratorijskih analiza, usklađivanje lista bolesti životinja, razmena planova monitoringa, planova aktivne i pasivne kontrole izveštaja o bolesti. Takođe sporazum obuhvata spisak odobrenih privrednih subjekata u poslovanju sa hranom i objekata za životinje za hranu životinjskog i neživotinjskog porekla i razmena obaveštenja privrednih subjekata koji posluju sa hranom bez zahteva za kontrole na lokaciji, samo sprovođenje plana monitoringa. Zatim, dogovora se i određivanje seta kriterijuma za transport prehrambenih proizvoda koji ne zahtevaju hlađenje tokom transporta kao i radno vreme graničnih prelaza 24/7.

Pošto se niko od narodnih poslanika nije javio za diskusiju, na osnovu člana 156. stav 3. Poslovnika Narodne skupštine, Odbor za poljoprivredu, šumarstvo i vodoprivredu je većinom glasova (9 za, 1 nije glasao) odlučio da podnese Narodnoj skupštini sledeći

I z v e š t a j

 Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Sporazuma o saradnji u veterinarskoj, fitosanitarnoj i oblasti bezbednosti hrane i hrane za životinje na Zapadnom Balkanu.

Za izvestioca Odbora na sednici Narodne skupštine određen je Marijan Rističević, predsednik Odbora.

Pošto drugih pitanja i predloga nije bilo, sednica je zaključena u 9,10 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Branka Zlatović Marijan Rističević